Константин Величков
XXIX. Не съм твой син…

chitanka.info

Не съм твой син, Византийо, но сявга,

когато мина покрай тез места,

де твойта мощ ликувала е нявга,

неволно падам в горестна тъга.

Пак две морета сливат тук вълни си

и с светъл шум оглашат твоя бряг;

но дворци не красят го. Кипариси

днес там стърчат над грозен пущиняк.

Пет века! И съдбата не менява

жестокий жребий, с който те сломи.

Щом нощ настъпи, кесар някой става

из съсипните тъжни може би,

но всуе вестта блага ожидава

и с плач се връща в гроба си да спи.

Издание:

К. Величков. Съчинения в пет тома. Подбор и редакция: Илия Тодоров. Български писател, С. 1986

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.